Eigil Gullvåg var redaktør for avisen i periode 1958 til 1983 Foto: Trondheim byarkiv
Format: Fotopositiv Dato / Date: ca. 1964 Fotograf / Photographer: Ukjent Sted / Place: Trondheim Wikipedia: Arbeider-Avisa Nasjonalbiblioteket: Eigil Gullvåg - Arbeider-Avisa gjennom 50 år 1924 - 1974 (Trondheim 1974) Eier / Owner Institution: Trondheim byarkiv, The Municipal Archives of Trondheim Arkivreferanse / Archive reference: TOR.h49.b04.F28577 GULLVÅG Eigil, redaktør, Trondheim, f. 27. febr. 1921 i T.heim, sønn av sporveisrep. Fridtjov G. (1896-1956) og Magnhild Svendsen, f. 1899. Gift 1943 Inga Lovise Stamnes, f. 31. mars 1921, dtr. av Ludvig S., f. 1885 og Ingeborg Moen, f. 1886. St. 1940. Journ. Arbeider-Avisa, T.heim fra 1945, red. siden 1958. Medl. bystyret og form.sk. T.heim siden 1964, varaordf. 1970-71, medl. hovedst. Norsk Presseforb. 1955-63, S. Trøndel. fylkesskolest. siden 1964, Det norske Arb.partis landsst. 1963-67. Kilde: Hvem er hvem? (1973) s. 194 - runeberg.org/hvemerhvem/1973/0194.html Adresseavisen 11. juli 1991 s. 23: Eigil Gullvåg er død En god venn og kollega, Eigil Gullvåg, er gått bort. Som sosialdemokrat i sjel og sinn var han en av de siste blant redaktørene av den gamle skole innen norsk arbeiderpresse - et dobbeltmenneske, med ett ben i politikken og ett i journalistikken - uten å føle det som noe presse-etisk samvittighetsproblem. - For pressefolk i min generasjon har det vært den naturligste ting i verden. Det å bli redaktør i en Arbeiderparti-avis har alltid vært å betrakte som et politisk tillitsverv, sa han i et intervju med Adresseavisen i anledning hans syttiårsdag i februar i år. Mye har endret seg, både i pressen og i samfunnet forøvrig, siden Gullvåg begynte i Arbeider-Avisa i 1945. Fra 1958 til oppnådd pensjonsalder i 1986 var han ansvarlig redaktør, og han har vært medlem av hovedstyret både i Norsk Presseforbund og i Norsk Redaktørforening. Han satt i landsstyret i Arbeiderpartiet fra 1963 til -69, og var bl.a. medlem av formannskapet i Trondheim fra 1964 til -80. Da Odd Sagør i 1970 gikk inn i regjeringen og Kaare Tønne rykket opp på ordførerplassen, ble Gullvåg varaordfører. Etter et mellomspill i fylkestinget var han i inneværende periode igjen å finne i bystyret og avdelingsstyret for sosiale saker, og i høst var han atter en gang blant de forhåndskumulerte på Arbeiderpartiets kommunevalgliste. For sin innsats var han hedret med Kongens Fortjenstmedalje i gull. Politikeren Eigil Gullvåg kunne være brutalt sarkastisk overfor sine motstandere, men han nød almen respekt for sin kunnskap og innsikt. På tvers av partiskiller utviklet han et nært og varmt vennskap med folk som kunne være rykende uenige med ham i den offentlige debatt. Gjennom et langt og aktivt politisk liv engasjerte han seg i mange harde oppgjør - både innad i partiet og i konfrontasjon med folk som hadde et annet ideologisk utgangspunkt for sine holdninger. Velformulert og temperamentsfull kunne han slå like hardt til venstre som til høyre - ikke for å såre, men fordi han stilte store krav til redelighet og vilje til å bære ansvar. Hans egne meninger var alltid preget av forankring i sosial samvittighet - og en grunnfestet forakt for jåleri og utenomsnakk. Eigil Gullvåg var en farverik politiker og en pressemann med solid bakkekontakt og velutviklet sans for det gode journalistiske håndverk. Han vil bli savnet. Kjell E. Amdahl